Kulturni dom

𝗥𝗔𝗭𝗣𝗥𝗢𝗗𝗔𝗡𝗢: TOYS PLANET QUEEN - Komigo
2026-05-26 20:30 - 22:30 (Europe/Rome) | Kulturni dom, ul. Brass 20, Gorica, 34170, Italy
𝗥𝗔𝗭𝗣𝗥𝗢𝗗𝗔𝗡𝗢
https://www.toysplanetrock.net/
https://www.facebook.com/ToysPlanetLive

Jedro skupine TOYS se je rodilo daljnega leta 1995 po zamisli Angela Lovata in Danieleja Grespana. Skozi leta so se uveljavili v najpomembnejših italijanskih klubih, kasneje pa so svoj spektakel ponesli tudi onkraj Alp, kjer so želi velike uspehe v Avstriji, Švici, Nemčiji, Belgiji in na Nizozemskem; imeli so priložnost deliti oder z mednarodno priznanimi umetniki in se pojavili tudi v nekaterih televizijskih oddajah.

Njihov nastop na privlačen način poustvarja diskografijo angleške skupine z naborom skladb, ki sega od zgodnjega obdobja “Queen”, preko slavnega nastopa na stadionu Wembley leta 1986, pa vse do zadnjih pesmi, ki niso bile nikoli izvedene v živo. Ta formula je skupino Toys pripeljala do tega, da so svoj šov obogatili z umetniškim vložkom lirične sopranistke za izvedbo skladb, kot je zdaj že svetovno znana klasična crossover uspešnica… Barcelona!

Cene vstopnic:odrasli: 15,00 €znižani (do 25 let, nad 65 let): 10,00 €
Info: Kulturni dom – +39 0481 33288

ZAPISI O TIGR-U - Srečanja z Avtorji
2026-06-08 18:00 - 19:00 | Kulturni dom, ul. Brass 20, Gorica, 34170, Italy
V ponedeljek, 8. junija, ob 18.00
Srečanje v spomin na novogoriškega zgodovinarja in prijatelja Branka Marušiča. Ob tej priložnosti bodo predstavili knjigo »Zapisi o TIGR-u – Zbornik zapisov dr. Branka Marušiča o tajni protifašistični organizaciji TIGR«, katero je letos izdalo in založilo Društvo TIGR Primorske iz Ajdovščine. Na srečanju bodo sodelovali predsednik društva TIGR Primorske Gorazd Humar, zgodovinarka Kaja Širok, oblikovalec knjige Milovan Valič in predsednik Kulturnega doma Gorica Igor Komel.
Dr. Branko Marušič je bil eden vodilnih slovenskih zgodovinarjev. S svojim znanstveno raziskovalnim delom se je posebej zanimal za preučevanje zgodovine Primorske in osrednje Goriške. Doktorat je opravil z doktorsko disertacijo z naslovom Politično gibanje goriških Slovencev v drugi polovici devetnajstega stoletja. Bil je dolgoletni ravnatelj Goriškega muzeja v Novi Gorici, pomembno je sodeloval pri razvoju slovenske muzejske mreže. Kot znanstveni svetnik in nato kot njegov vodja je sodeloval pri razvoju Zgodovinskega inštituta Milka Kosa, ki je del raziskovalne ustanove ZRC SAZU.
Dr. Branko Marušič je bil tudi eden najpomembnejših sodelavcev Primorskega slovenskega biografskega leksikona, pobudnik izdajanja Goriškega letnika in Beril. Kot znanstvenik zgodovinar je sodeloval v številnih znanstvenih in strokovnih združenjih, posebej pa je pomembna njegova vloga člana Slovensko-italijanske državne zgodovinsko-kulturne komisije, ki je leta 2001 izdala svoje poročilo o slovensko-italijanskih odnosih 1880 – 1956.
Posebej je pomembno njegovo raziskovalno delo pri preučevanju primorskega narodnoosvobodilnega boja kot tudi delovanja protifašistične organizacije TIGR.
Prejel je številne prestižne nagrade, med katere spadajo Bevkova in Valvasorjeva nagrada.
Spominski poklon Branku Marušiču prirejajo v skupnem sodelovanju Kulturni dom v Gorici, društvo TIGR Primorske iz Ajdovščine, Slovenska kulturno gospodarska zveza in kulturna zadruga Maja iz Gorice (v okviru projekta »Čedermaci današnjega časa«), s pokroviteljstvom in prispevkom Dežele Furlanije Julijske krajine.
Info: tel. +39 0481 33288. Vstop je prost.

IŠČEM MOŽA - Komigo
2026-06-09 20:00 - 21:30 | Kulturni dom, ul. Brass 20, Gorica, 34170, Italy
𝐓𝐨𝐫𝐞𝐤, 𝟗. 𝐣𝐮𝐧𝐢𝐣 – 𝟐𝟎:𝟎𝟎
Romantična komedija Mira Gavrana »Iščem moža«, v produkciji skupine Smejmo se iz Preddvora. V glavnih vlogah nastopajo Alenka Tetičkovič, Rok Kunaver in Aleksandar Rajaković.
Komedija Iščem moža je zabavna zgodba o vdovi, ki se s pomočjo tarota in časopisnega oglasa odloči poiskati popolnega moža – z idealnimi, seveda nemogočimi kriteriji. Medtem njen osamljeni sosed, ki je že dolgo zaljubljen vanjo, skuje načrt: prijatelj iz otroštva naj se predstavi kot niz čudaških snubcev, da bi bil sam v primerjavi z njimi najboljša izbira. Spretno prepletena značajska in situacijska komedija Mira Gavrana ponuja obilico komičnih preobratov, topline in priložnosti za odrsko igro polnokrvnih likov. Predstava duhovito razgalja človeške želje, domišljijo in drobne šibkosti – s posebnim šarmom in nežnim pogledom na vsakdanje sanje.
Vstopnina: redni € 15,00. Za dodatne informacije in rezervacije: Kulturni dom v Gorici (ul. Brass 20, tel. +39 0481 33288, info@kulturnidom.it).
Festival Komigo, komično gledališče v slovenskem, italijanskem in furlanskem jeziku, prireja Kulturni dom Gorica v sodelovanju s SNG Nova Gorica, Slovenskim stalnim gledališčem (SSG) iz Trsta, združenjem Artisti Associati iz Gorice, društvom Terzo Teatro iz Gorice, Glasbeno matico, Glasbeno akademijo Santa Croce iz Križa pri Trstu, kulturno zadrugo Maja (Across the Border), Agencijo PijaR iz Kranja ter kulturnimi društvi Sovodnje in Pihalnim orkestrom Kras iz Doberdoba. Pokrovitelji projekta so občine Gorica, Nova Gorica, Sovodnje ob Soči in Doberdob, Slovenska kulturno-gospodarska zveza (Skgz), Dežela FJK, Urad Vlade Republike Slovenije za Slovence v zamejstvu in po svetu ter Fundacija goriške hranilnice.

Misterij ženske - fotografska razstava
2026-06-11 18:00 - 19:00 | Kulturni dom, ul. Brass 20, Gorica, 34170, Italy
V četrtek, 11.6.2026 ob 18. uri
Odprtje razstave fotografij z natečaja »Misterij ženske«, ki je v organizaciji Fotokluba Nova Gorica in pod pokroviteljstvom Fotografske zveze Slovenije potekal med 17. 2. in 30. 4. 2026.
Natečaj je bil organiziran kot prispevek k letu pisateljice Zofke Kveder, ki ga je razglasila Vlade Republike Slovenije ob obeležitvi stoletnice njene smrti. Izhodišče natečaja je bilo vprašanje: Kaj bi nastalo, če bi se Zofka Kveder vrnila med nas in svinčnik zamenjala s fotografsko kamero?
Fotografske odzive na to vprašanje so fotografinje in fotografi predstavili v okviru treh tem. Prva tema je dobila naslov po pisateličinem prvencu Misterij žene in se je v posodobljeni obliki glasila »Misterij ženske«. Fotografije na to temo prikazujejo svež in prodoren pogled na ženske ob upodabljanju njihove drznosti, radoživosti ter iskrivosti v dejanjih in delovanju na najrazličnejših področjih. Fotografije odsevajo tudi podobe o današnji resničnosti žensk iz različnih slojev družbe in njenega obrobja, od otroštva do starosti, v fotografski objektiv so bile ujete njihove stiske ter radosti. Druga tema, »Iz naših krajev«, se je prav tako navezovala na literarno delo Zofke Kveder, saj bila naslovljena po njeni knjigi, v kateri prevladujejo zgodbe, ki so povezane s kraji njene mladosti. V tej temi so fotografi in fotografinje prikazali naravo, ljudi, običaje, kulturno dediščino ali družabne dogodke iz Slovenije in zamejstva. Zadnja tema je bila prosta in je omogočala preseganje vsakršnih vsebinskih meja, saj je bil tudi moto Zofke Kveder, “vse silno, popolnoma brez mej”.
Na natečaj, na katerem je sodelovalo 96 fotografov in fotografinj, je prispelo 983 fotografij, ki jih je ocenjevala žirija v sestavi: Meta Krese, Vladimira Spindler in Simon Kovačič. V vsaki od razpisanih tem bodo avtoricam in avtorjem za najboljše fotografije podeljene zlata, srebrna in bronasta medalja ter pet diplom Fotografske zveze Slovenije. Fundacija Univerze v Novi Gorici bo podelila nagradi in diplome najuspešnejšim avtoricam in avtorjem v dveh kategorijah, in sicer študenti, študentke/dijaki, dijakinje in učenci, učenke, Foto klub Nova Gorica pa bo nagradil absolutno najuspešnejše avtorice in avtorje.
Na dogodku, katerega prireja Fundacija Univerze v Novi Gorici, s sodelovanjem Kulturno turističnega združenja Pot pisateljic, Javnega sklada za kulturne dejavnosti Republike Slovenije, Univerza v Novi Gorici, Kulturnim domom Gorica in kulturno zadrugo Maja, bodo sodelovali: Marko Mladoven, predsednik Fotokluba Nova Gorica, prof. dr. Katja Mihurko, programska vodja Leta pisateljice Zofke Kveder, prof. dr. Mladen Franko, vodja uprave Fundacije Univerze v Novi Gorici.

Simfonija večne neskončnosti - Kosovelovo leto
2026-06-20 20:30 - 22:30 | Kulturni dom, ul. Brass 20, Gorica, 34170, Italy
V soboto, 20. junija 2026 ob 20:30

L'armatura invisibile - Srečanja z Avtorji
2026-07-18 16:30 - 17:30 | Kulturni dom, ul. Brass 20, Gorica, 34170, Italy
Europa edizioni vabi na predstavitev knjige L’armatura invisibile – La verità negli occhi di un bambino – avtor: Alexander Paulin.
Predstavitev je v italijanščini.

GoRise festival - Zaključni koncert
2026-07-24 20:00 - 21:30 | Kulturni dom, ul. Brass 20, Gorica, 34170, Italy
Petek, 24.julija ob 20:00
Glasbena matica vabi na zaključni koncert udeležencev klavirskega mojstskega tečaja v okviru festivala GoRise.

Koncert pod zvezdami - DENISE DANTAS
2026-07-24 21:00 - 22:30 | Kulturno društvo SKALA, Piazza Indipendenza, 5 - Gabrje, Sovodnje ob Soči, 34070, Italy
𝗡𝗮 𝘀𝗲𝗱𝗲𝘇̌𝘂 𝗱𝗿𝘂𝘀̌𝘁𝘃𝗮 𝗦𝗞𝗔𝗟𝗔 – 𝗚𝗮𝗯𝗿𝗷𝗲 (𝗦𝗼𝘃𝗼𝗱𝗻𝗷𝗲 𝗼𝗯 𝗦𝗼𝗰̌𝗶)
Petek, 24. julij 2026, ob 21. uri
Pripravite se na čaroben glasbeni večer pod zvezdami. V petek, 24. julija 2026, ob 21. uri bo prijetno poletno prizorišče na sedežu Kulturnega društva Skala v Gabrjah (Trg Neodvisnosti 5, Sovodnje ob Soči) gostilo topel glas in nalezljivo energijo pevke Denise Dantas iz brazilskega mesta Salvador de Bahia. Dogodka preprosto ne gre zamuditi.
Koncert bo poklon brezskrbnosti, barvitosti in življenjski energiji Južne Amerike. Denise bo skupaj s svojim bendom občinstvo popeljala po poteh brazilske popularne glasbe (MPB) ter predstavila lahkoten, sončen in izjemno razgiban repertoar, ki bo ogrel srca ter obiskovalce prebudil v značilnih južnoameriških ritmih.
To bo odlična priložnost, da za nekaj časa pozabite na vsakodnevni vrvež in se prepustite sproščenemu poletnemu vzdušju.
Pevka Denise Dantas je koncert predstavila z naslednjimi besedami: »Predstavljajte si prijeten večerni vetrič, kozarec dobrega lokalnega vina v roki in živahno glasbeno kuliso, polno privlačnih melodij in ritmov, ustvarjenih za druženje. To je idealna priložnost za preživljanje posebnega večera v družbi prijateljev, obdanih s pozitivno energijo, veseljem in toplino. Ne glede na to, ali ste navdušeni nad brazilsko kulturo ali pa preprosto iščete večer dobre glasbe in zabave na prostem, vam bo ta koncert zagotovo narisal nasmeh na obraz ter prinesel kanček tiste prijetne brazilske nostalgije.«
Svojevrstni glasbeni dogodek »pod zvezdami« v Gabrjah nastaja v sodelovanju Kulturnega društva Skala iz Gabrji, Kulturnega doma Gorica, Kulturne zadruge Maja (v okviru festivala Across the Border) in Zveze slovenskih kulturnih društev (ZSKD), pod pokroviteljstvom Občine Sovodnje ob Soči, SKGZ-ja ter Dežele Furlanije – Julijske krajine.
